El Escorial monasterioa

El Escorial San Agustinen ordenako monasterio bat da, Espainiako Errege Familiaren egoitza historikoa eta ehortz-lekua. El Escorial monasterioa (gaztelaniaz Monasterio de El Escorial) eta El Escorialgo San Lorentzoren Errege Lekua (Real Sitio de San Lorenzo de El Escorial) izenak ere baditu.

Espainia eta Europako pizkundetar arkitektura eraikuntza esanguratsuenetako bat da, 1563-1586 artean eraiki zen, eta nagusiki Juan Bautista de Toledo eta Juan de Herrera arkitektoen obra. Madrilgo Erkidegoan dagoen San Lorenzo de El Escorial udalerrian kokatzen da, 33.327 m²-ko lur eremuan hedatzen da, Guadarramako mendilerroan kokatzen den Abantos mendiaren hegoaldeko magalean dago, 1.028 metrora.

UNESCOk Gizateriaren Ondare izendatu zuen 1984an. Espainiako Ondare Nazionalaren erakunde publikoak kudeatzen du.

El Escorial

Fatxadaren deskribapena 

Fatxada nagusia, goian duguna, bi atal nagusitan dago bananduta:
 Lehen atal nagusiak doriar zutabeak ditu eusle. Horien goiko aldean frisoa dago, metopa eta triglifoak nahasten dituena. Lehen atal nagusi honek erdialdean sarrera du, eta gero hiru atal ditu. Kapera txiki batzuk ditu lehen atalean, bigarren atalean leiho itsuak daude, eta hirugarrenean leiho normalak.

 Bigarren atal nagusian, antzinaroko tenpluen itxura ematen dioten joniar zutabeak daude, friso jarraitu bati eusten; eta frisoaren gainean, tinpano sinple bat.

Apaingarri gutxi ditu. Lehen mailaren frisoaren gainean pinakulu antzeko piramide batzuk daude; horietaz gain, bigarren atalean Filipe II.aren garaiko Espainiako armarriaren erliebe bat dago eta gorago dagoen kaperatxoan konkor biribileko eskultura bat dago, ziurrenik Filipe II.arena izango dena.

Kanpo estekak 
  Espainiako Ondare Nazionalaren erakundeko El Escorial Monasterioaren web orrialdea
  Escorial Monasterioaren argibidea San Lorenzo de Escorial udalerriko webgunean

Gizateriaren Ondarea Espainian
Espainiako monasterioak
Madrilgo Erkidegoko eraikinak
Espainiako errege egoitzak
1586an amaitutako eraikinak
Herrerar arkitektura
Jeronimotarren Ordena
Guadarramako mendilerroa
El Escorial